QuEST Global, companie internațională cu activități în IT, aeronautică, auto și transporturi, a anunțat că a preluat integral IT Six Global Services, un furnizor de soluții și servicii IT din Craiova cu afaceri de 22 milioane de lei în 2016, tranzacție anunțată în exclusivate de Profit.ro.

Conform informațiilor Profit.ro, valoarea tranzacției s-a situat între 8 și 9 milioane de dolari.

Cumpărătorii sunt QuEST Global Engineering Services GmbH - 99,98% și QuEST Global Engineering GmbH – 0,02%, ambele cu sediul în Munchen, Germania.

Anterior acestei achiziții, Quest a mai efectuat o serie de investiții majore în Europa, printre care preluarea companiilor DETECH Fahrzeugentwicklung GmbH & Co.KG si Engineering und Design im Fahrzeugbau (EDF) GmbH.

Înființată în Craiova de către Vali Iancu, IT Six Global Services furnizează servicii software, incluzând dezvoltarea personalizată a aplicațiilor, soluții integrate, aplicații mobile, asigurarea calității, testare și consultanță IT.

"Suntem încântați de achiziția IT Six de către Quest Global. Capabilitățile noastre în verticale ale economiei, pe de o parte, și capacitatea și procesele scalabile dovedite ale Quest, pe de altă parte, vor crea o ofertă formidabilă de servicii. Ca organizație globală, vom putea aduce clienți noi și din ce în ce mai mari în România, vom crea mai multe locuri de muncă cu înaltă pregătire și vom avea o contribuție mai mare în economie. Din acest punct de vedere, așteptăm cu nerăbdare să colaborăm cu QuEST pentru a ne extinde rolul de companie de servicii de inginerie de nivel mondial", a declarat Vali Iancu în comunicatul transmis Profit.ro, care confirmă tranzacția.

El a precizat pentru Profit.ro că va rămâne șeful IT Six Global Services cel puțin 3 ani.

"IT Six are o experiență profundă în software-ul de inginerie și în sistemele integrate din diferite industrii, iar această achiziție strategică ne va ajuta să ne consolidăm capacitățile de livrare în Europa. Prin integrarea echipelor noastre din întreaga lume, vom fi în măsură să ne întărim imaginea de lider ca partener de inginerie preferat", a declarat și Ajit Prabhu, președinte și CEO al QuEST Global.

La rândul său, Gerhard Hauk, directorul executiv al QuEST Global Germania, a declarat că adăugarea IT Six grupului nostru va spori capacitatea și capabilitatea noastră de a sprijini clienții noștri din diferite industrii. "IT Six va extinde, de asemenea, spectrul nostru de servicii și va consolida relațiile cu clienții existenți în Europa", a mai spus Hauk.

IT SIX Global Services a fost înființată în 2005 și furnizează servicii IT (dezvoltare și testare software), design web, dezvoltare aplicații mobile, consultanță IT pentru jucători din telecom, servicii financiare, zona medicală, logistică, auto și high-tech. La finele anului trecut, compania avea peste 140 de salariați.

Afacerile IT Six Global Services au crescut cu 10,8% anul trecut, la 22,04 milioane de lei. Profitul net a scăzut ușor, la 4,5 milioane de lei, de la 4,7 milioane de lei în 2015.

Quest Global și-a început activitatea în 1997 și este prezentă în industriile aeronautică, spațială, hi-tech, dispozitive medicale, petrol și gaze, energie și transporturi.

Cu aproape 8.700 de angajați, compania are peste 30 birouri în SUA, Canada, Singapore, Marea Britanie, Germania, Italia, Spania, Franța, Suedia, România, Japonia și India.

În urma unei infuzii de capital de 350 milioane de dolari, realizată în februarie anul trecut de Bain Capital, GIC și Advent International, QuEST Global este evaluată la 1 miliard de dolari.